CELEX: 32019D1766
Language: sl
Date: 2019-10-23 00:00:00
Title: Izvedbeni sklep Komisije (EU) 2019/1766 z dne 23. oktobra 2019 o spremembi Izvedbenega sklepa (EU) 2019/436 glede harmoniziranega standarda EN ISO 19085-3:2017 za numerično krmiljene vrtalne in rezkalne stroje

24.10.2019   
               
               
                  SL
               
               
                  Uradni list Evropske unije
               
               
                  L 270/94
               
            
         IZVEDBENI SKLEP KOMISIJE (EU) 2019/1766
         z dne 23. oktobra 2019
         o spremembi Izvedbenega sklepa (EU) 2019/436 glede harmoniziranega standarda EN ISO 19085-3:2017 za numerično krmiljene vrtalne in rezkalne stroje
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti člena 10 Direktive,
         ob upoštevanju naslednjega:
         
                     (1)
                  
                  
                     V skladu s členom 7 Direktive 2006/42/ES se za stroje, izdelane v skladu s harmoniziranim standardom, sklici na katerega so bili objavljeni v Uradnem listu Evropske unije, domneva, da izpolnjujejo bistvene zdravstvene in varnostne zahteve, ki jih zajema tak harmonizirani standard.
                  
               
                     (2)
                  
                  
                     Komisija je z dopisom M/396 z dne 19. decembra 2006 zaprosila CEN in Cenelec za pripravo, revizijo in zaključek dela v zvezi s harmoniziranimi standardi v podporo Direktivi 2006/42/ES, da bi se upoštevale spremembe, uvedene z navedeno direktivo v primerjavi z Direktivo 98/37/ES Evropskega parlamenta in Sveta (2).
                  
               
                     (3)
                  
                  
                     Na podlagi zahtevka M/396 z dne 19. decembra 2006 je CEN pripravil nov harmonizirani standard EN ISO 19085-3:2017.
                  
               
                     (4)
                  
                  
                     Komisija je skupaj s CEN ocenila, ali je standard EN ISO 19085-3:2017, ki ga je pripravil CEN, v skladu z zahtevkom M/396 z dne 19. decembra 2006.
                  
               
                     (5)
                  
                  
                     Decembra 2017 je Nemčija vložila uradni ugovor v skladu s členom 10 Direktive 2006/42/ES v zvezi s standardom EN ISO 19085-3:2017 „Lesnoobdelovalni stroji – Varnost – 3. del: Numerično krmiljeni (NC) vrtalni in rezkalni stroji“.
                  
               
                     (6)
                  
                  
                     Uradni ugovor Nemčije temelji na dejstvu, da točka 6.6.2.2.3.1 standarda EN ISO 19085-3:2017, ki obravnava preprečevanje dostopa do orodij in drugih gibljivih delov stroja, ne izpolnjuje bistvenih zdravstvenih in varnostnih zahtev iz točke 1.4.1 Priloge I k Direktivi 2006/42/ES.
                  
               
                     (7)
                  
                  
                     Komisija je po preučitvi standarda EN ISO 19085-3:2017 skupaj s predstavniki odbora, ustanovljenega s členom 22 Direktive 2006/42/ES, in predstavniki odbora, ustanovljenega s členom 22 Uredbe (EU) št. 1025/2012 Evropskega parlamenta in Sveta (3), ugotovila, da standard ne izpolnjuje ene od bistvenih zdravstvenih in varnostnih zahtev iz točke 1.4.1 Priloge I k Direktivi 2006/42/ES, in sicer zahteve, da varovala in varovalne naprave ne smejo biti takšni, da jih je enostavno obiti. Standard zlasti vključuje tehnične specifikacije za dostop do gibljivih delov stroja skozi prostor med okvirom stroja in bočno ograditvijo stroja, vendar ne obravnava zasnove ali zaščite samega okvira stroja, ki je lahko v nekaterih primerih dovolj nizek, da ga je mogoče obiti. Standard EN ISO 19085-3:2017 bi bilo zato treba objaviti v Uradnem listu Evropske unije z omejitvijo.
                  
               
                     (8)
                  
                  
                     Sklici na harmonizirane standarde, pripravljene v podporo Direktivi 2006/42/ES, so objavljena v Izvedbenem sklepu Komisije (EU) 2019/436 (4). Da se zagotovi, da so vsi sklici na harmonizirane standarde, pripravljene v podporo Direktivi 2006/42/ES, navedeni v istem aktu, bi bilo treba sklic na standard EN ISO 19085-3:2017 vključiti v Prilogo k navedenemu sklepu. Izvedbeni sklep (EU) 2019/436 bi bilo zato treba ustrezno spremeniti.
                  
               
                     (9)
                  
                  
                     Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati na dan objave –
                  
               SPREJELA NASLEDNJI SKLEP:
         
            Člen 1
            Priloga II k Izvedbenemu sklepu (EU) 2019/436 se spremeni v skladu s Prilogo k temu sklepu.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 23. oktobra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 157, 9.6.2006, str. 24.
         
            (2)  Direktiva 98/37/ES Evropskega parlamenta in Sveta z dne 22. junija 1998 o prilagajanju zakonov držav članic, ki se nanaša na stroje (UL L 207, 23.7.1998, str. 1).
         
            (3)  Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).
         
            (4)  Izvedbeni sklep Komisije (EU) 2019/436 z dne 18. marca 2019 o harmoniziranih standardih za stroje, pripravljenih v podporo Direktivi 2006/42/ES Evropskega parlamenta in Sveta (UL L 75, 19.3.2019, str. 108).
      
      
         
            PRILOGA
            V Prilogi II k Izvedbenemu sklepu (EU) 2019/436 se doda naslednja vrstica:
            
               
                           „3.
                        
                        
                           EN ISO 19085-3:2017
                           Lesnoobdelovalni stroji – Varnost – 3. del: Numerično krmiljeni (NC) vrtalni in rezkalni stroji
                           
                              Obvestilo: V zvezi s točko 6.6.2.2.3.1 harmonizirani standard EN ISO 19085-3:2017 ne zagotavlja domneve o skladnosti z bistveno zdravstveno in varnostno zahtevo iz točke 1.4.1 Priloge I k Direktivi 2006/42/ES, da varovala in varovalne naprave ne smejo biti takšni, da jih je enostavno obiti.
                        
                        
                           C“